૧૯૯૯માં ભારતના વડાપ્રધાન અટલ બિહારી વાજપાઇ અને પાકિસ્તાનના તત્કાલીન વડાપ્રધાન નવાઝ શરીફ વાઘા બોર્ડરે મળ્યા હતા. ત્યારે એમ મનાતું હતું કે, વાઘા બોર્ડરના રસ્તા હવે કાયમ માટે ખુલી જશે. જો કે એ પછી કારગીલ યુદ્ધ થયું. નવાઝ શરીફ પદભ્રષ્ટ અને પછી દેશનિકાલ થયા. જનરલ મુશર્રફે સત્તા સંભાળી. ભારત – પાકિસ્તાનના સંબંધો ફરી વણસ્યા. એક તબક્કે તો બંને દેશ યુધ્ધની કગાર પર આવીને ઉભા હતા. સમયે ફરી પલટો માર્યો. સંબંધો સુધર્યા. બંધ થઇ ગયેલો સડક અને રેલ માર્ગ ફરીથી ચાલુ થયો. આ સાથે જ વાઘા બોર્ડર પણ જાણે પાછી સળવળીને જીવંત થઇ ગઈ. વાઘા બોર્ડર ભારતના અમૃતસર અને પાકિસ્તાનના શહેર લાહોરની બરોબર વચ્ચે આવેલી છે. અમૃતસર અને લાહોર વચ્ચે માત્ર ૫૬ કિલોમીટરનું જ અંતર છે.